શાંતિ અને આનંદભર્યું જીવન આપણે સહુ જીવવા ઇચ્છીએ છીએ. તો પછી અશાંત અને અસ્થિર, બેચેનીભર્યું જીવન આપણે શું કામ જીવી રહ્યા છીએ! એવા કયા કારણો છે જે આપણી શાંતિ અને આનંદને હરી લે છે. મન જો સ્થિર હોય તો શાંતિ આપોઆપ વેદાય છે. જ્યા શાંતિ છે ત્યાં આનંદ હાજર હોયજ. જીવન એક સંગીત છે, બધું લયબદ્ધ થવું જોઈએ. જ્યાં ઉતાવળ નથી અને ધીરજ તેમજ સમજણ સાથે, આયોજનપૂર્વક કાર્યો થાય છે ત્યાં તો શાંતિનો ભંગ થતો નથી. યથાયોગ્ય સમયે યથાયોગ્ય કાર્ય યથાયોગ્ય રીતે થવું જોઈએ. લયબદ્ધ રીતે થતાં કાર્યોમાં એક એવી વ્યવસ્થા નિર્માણ થાય છે કે જેથી અંતરની જાગૃતિ વધતી જાય છે અને દેહ કરતાં વધારે આપણે આત્મામાં જીવવા લાગીએ છીએ. આપણો વ્યવહાર પણ પરમાર્થ બની જાય છે. પ્રવૃત્તિમાં નિવૃત્તિ કેળવી શકાય છે. અકર્તૃત્વભાવે બધાં કાર્યો થાય છે.